
Zadeva: Pritožba na odločitev komisije za projektni razpis na področju vizualnih umetnosti, da se ne odloči finančno podpreti projekta avtorice Marije Mojce Pungerčar »Socialna obleka na metre« 
Spoštovani!
K pritožbi me je prisilila obrazložitev strokovne komisije, ki projekt »Socialna obleka na metre« najprej opredeli kot “kakovosten”, mene kot avtorico “z ustreznimi referencami«, financiranje pa zavrne zato, ker je razstava skupinska, organizator pa “Galerija likovnih umetnosti iz Slovenj Gradca, ki upošteva galerijske normative«.

Če prav razumem, je predlog po mnenju komisije v celoti kvaliteten, saj tudi »upoštevanje galerijskih normativov« lahko razumem le kot kvaliteto galerijskega konteksta, v katerem se bo projekt realiziral. Slednja kvaliteta pa je nerazumljivo obveljala za oteževalno okoliščino – in razlog za zavrnitev. 

Komisija žal ni razložila, katere galerijske normative ima v mislih – morda honorarje, razstavnino - in na podlagi česa sklepa, da jih bom deležna. Očitno je komisija prezrla dejstvo, da gre pri projektu »Socialna obleka na metre« za sodelovanje med KUD-om Trivia in Koroško galerijo likovnih umetnosti, ki nastopata kot soorganizatorja povsem novega projekta »Socialna obleka na metre«. KUD Trivia je na razpisu kandidiral za pokritje produkcijskih stroškov: za materiale, honorarje, potne stroške in drugo. Vložek galerije (jasno razviden v potrdilu o koproducentskem deležu galerije) pa pokriva predstavitev projekta v galeriji: tehnično opremo in osebje, brezplačno uporabo prostora, pomoč pri postavljanju in podiranju razstave, čuvanje in transport. 
Očitno ima komisija težave pri razločevanju stroškov za produkcijo in stroškov za predstavitev. Komisiji bi moralo biti jasno, da zgolj pokritje stroškov predstavitve v galeriji še ne zagotavlja nastanka umetnine. Ali pa si zatiska oči pred dejstvom, da galerije avtorjem ne izplačujejo honorarjev in materialnih stroškov za realizacijo novih del? Avtorji si moramo ta sredstva zagotoviti sami, med drugim tudi tako, da kandidiramo na razpisih MK-ja in se nadejamo uspeha vsaj za projekte, ki izkazujejo potrjeno zanimanje galerij in javnosti. 

Nerazumljiv je tudi argument, da naj bi bila predstavitev projekta na skupinski razstavi manj “prioritna” kot predstavitev na samostojni razstavi. Sodobna umetnost je že zdavnaj pometla s tovrtsnim prioritetnim ločevanjem. Ambiciozna skupinska razstava lahko avtorju zagotovi osmišljen kuratorski pristop, umeščenost v skrbno izbiro mednarodnih avtorjev, ustrezno podporo galerije in široko zanimanje javnosti, kar so vse oznake za kvaliteten razstavni dogodek. 

V primeru razstave Nit, v okviru katere bo predstavljen moj projekt, gre za natančno tako razstavo. Namesto da bi se na njej predstavila s starejšimi deli, sem jo dojela kot izredno dobrodošlo priložnost, da se predstavim z novim projektom. 

Tovrsten pristop kaže na skrajno ekonomično rabo in vključitev vseh razpoložljivih okoliščin v  nastanek in uspeh novega umetniškega dela. Tak angažiran umetniški in produkcijski pristop bi morala komisija zato toplo pozdraviti, ne pa mu odtegniti podporo!

Predlagam, da komisija znova pretehta odločitev in projektu dodeli finančno podporo. Pri tem naj upošteva tudi novo okoliščino, da bodo dela, ki nastajajo v okviru projekta “Socialna obleka na metre” jeseni predstavljena tudi na letošnjem Mednarodnem grafičnem bienalu v Ljubljani.

Lep pozdrav,

